Éyɔŋ Éfraím ā kɔ́bɔgɔ, hə ekɔ wɔ̌ŋ bēn, á ńnam Ísraɛ̂l. Hədá, ńdɔ a ngáku évǔs ai Baal, ńdɔ a ngáwú. 2Ńdɔ̄ áfə ábōg dí bâkə ai miǹsə́m, ai sílíba wabán, bə́ ngákom evəgələ, ai akə́ŋ dábán, bəzəzə̌ bəzambá! Nálā tē ósə̄ ó nə hə bisíé bí bod. Ású dában ńdɔ̄ bádzó nâ: "Bətúni, bod báwūban ai bɔ́n bə́ nyag." 3Asú tē ńdɔ̄ báyi bɔ anə́ éyɔ̌n kídí, anə́ éyɔ̄n kídí yā yávôl ngə́ŋəlan, anə́ bīvúlá yā byáyə́le oyǎb é vóm báfəb fɛ̌s, anə́ ótsīdā yā wákwí álɔ̄ŋ. 4Ma hḿ mə̄ nə́ Ńtondôbə, Zambá woe, a tádígi á ńnam Égîptɛn, wǎyə̌m kig Zambá ḿfə̄, hə ǹnyie anə́ mā; ńdɔ̄ fə ǹkode m̀fə́ á sə̄ kig, hə ǹnyie anə́ mā. 5Mə mə ngáyəm[1] wa á ńkōd ńnam, á ńnam fíba. 6Hə ǹnyie anə bə́ ngákwí á mə̄dîga, ńdɔ̄ bə́ ngádzyé; ǹnyie anə́ bə́ ngádzyé, ńdɔ ǹnə́m wábán ó ngātə́bə̄ nə́ wâbɔ məbún, asú tē ńdɔ̄ bə́ ngávoan ma. 7Ńdɔ mə ngávəŋan ású dábán anə́ émgbə̄m, anə́ zə̄, babi ai zěn, mayaba. 8Anə́ ńgál zə̄ yǎ bə́ nɔ̄ŋ bɔ́n, mayi bɔ́ tsídan á zud, mayi nyab éyalagǎ yā ńnə̄m wábán, anə́ ńgāl émgbə́m mayi bɔ́ dī vóm vôm vɔɔ. Tsíd yā məfan yâyi bɔ́ mǎn tyě nyɔ́l.